再次韻林郎中
作者：陳造
朝代：宋

paragraphs: 醉鄉陶然真我底，落世瞢作魚千里。
頗思溪風鳴檜枝，一洗半生市聲耳。
帝城春月雨强半，躡屐衝泥今已慣。
湖瑩冰奩濤湧山，回思向來領奇觀。
角角倦鵲語未休，晚鳩饒舌如有求。
明朝定可載酒去，携兒一爲湖上游。
湖西羣艷雖無在，宿雲掃空天宇大。
蹇吾健倒趁早歸，醉尉未須嗔目待。